ai4bharat/Pralekha huggingface dataset:
रक्षा मंत्रालय
चक्रवाती तूफान फोनी के ओडिशा के तटवर्ती क्षेत्र से गुजरने की आशंका के मद्देनजर राहत और बचाव अभियान के लिए नौसेना के जहाज और विमान तैयार
अत्याधिक भीषण चक्रवाती तूफान ‘फोनी’ के 1 मई को तड़के 5:30 बजे ओडिशा के पुरी से 680 किलोमीटर दूर दक्षिण-दक्षिण पश्चिम तथा विशाखापट्टनम से 430 किलोमीटर दक्षिण-दक्षिण पूर्व में बने रहने को देखते हुए नौसेना का पूर्वी कमान तूफान के बढ़ने की दिशा पर करीबी नजर रखे हुए है। अगले 12 घंटों के दौरान इस तूफान के उत्तर-पश्चिम की ओर बढ़ने के बाद मुड़कर उत्तर-उत्तर पूर्व की दिशा में बढ़ते हुए 3 मई की दोपहर को गोपालपुर और चांदबली के बीच ओडिशा के तट से गुजरने की संभावना है। इस दौरान तूफानी हवाओं की रफ्तार 175-185 किलोमीटर प्रति घंटे रह सकती है जो बढ़कर 205 किलोमीटर प्रति घंटे तक पहुंच सकती है।
तूफान से सबसे ज्यादा प्रभावित होने वाले इलाकों में आपदा बचाव और मानवीय मदद के लिए नौसेना के जहाज राहत साम्रगियों के साथ विशाखापट्टनम में तैयार खड़े है। आंध्र प्रदेश और ओडिशा में गोताखोरों और चिकित्सा दलों को भी राहत और बचाव के लिए तैयार रखा गया है। तूफान प्रभावित इलाकों का हवाई सर्वेक्षण करने तथा राज्य प्रशासन की जरूरत के हिसाब से लोगों को सुरक्षित बाहर निकालने तथा राहत साम्रगियां गिराने के लिए नौसेना के विमानों आईएनएस डेगा और आईएनएस राजाली को नौसैनिक अड्डे पर तैयार रखा गया है।
सूचना और प्रसारण मंत्रालय
"लिंगुई, द सेक्रेड बॉन्ड्स" ने इफ्फी के 52वें संस्करण में आईसीएफटी-यूनेस्को गांधी पदक जीता
यह अंतरराष्ट्रीय स्तर पर सह-निर्मित एक ड्रामा फिल्म- नारी संघर्ष का एक साहसिक चित्रण और मानवता की एक सीख है
लिंगुई, द सेक्रेड बॉन्ड्स- अंतरराष्ट्रीय स्तर पर एक सह-निर्मित ड्रामा फिल्म है, जो एक मां और बेटी के बीच में पवित्र संबंधों तथा पुरुषों द्वारा निर्धारित कठोर कानूनों के खिलाफ उनके अस्तित्व की कहानी को बयां करती है- इस फिल्म ने इफ्फी के 52वें संस्करण में आईसीएफटी-यूनेस्को गांधी पदक जीता है।
यह फिल्म नारी संघर्ष का एक साहसिक चित्रण और मानवता की एक सीख है। फिल्म बेल्जियम, फ्रांस, जर्मनी द्वारा सह-निर्मित है तथा इसे अरबी और फ्रेंच भाषा में बनाया गया था।
महात्मा गांधी द्वारा प्रचारित शांति, सहिष्णुता और अहिंसा के मूल्यों तथा उनके आदर्शों को बढ़ावा देने के लिए चाड फिल्म निर्माता महमत-सालेह हारून द्वारा बनाई गई लिंगुई, द सेक्रेड बॉन्ड्स को इस प्रतिष्ठित पुरस्कार हेतु चुना गया है। पुरस्कार की घोषणा 20 से 28 नवंबर के बीच गोवा में हाइब्रिड प्रारूप में आयोजित हुए भारतीय अंतर्राष्ट्रीय फिल्म महोत्सव के 52वें संस्करण के समापन समारोह में आज की गई।
इस कला कृति के माध्यम से फिल्म निर्माता महमत-सालेह हारून उन सभी महिलाओं को श्रद्धांजलि अर्पित करते हैं, जो पुरुषों की सनक के अनुसार स्थापित पितृसत्तात्मक समाज में रहने के लिए संघर्ष करती हैं। यह फिल्म लैंगिक मुद्दों और महिलाओं की शिक्षा हेतु मौलिक अधिकारों के बारे में जागरूकता भी बढ़ाती है।
इस फिल्म को 94वें अकादमी पुरस्कार 2022 में सर्वश्रेष्ठ अंतर्राष्ट्रीय फीचर फिल्म के लिए चाडियन प्रविष्टि के रूप में भी चुना गया है।
इस वर्ष भारतीय अंतर्राष्ट्रीय फिल्म महोत्सव के 52वें संस्करण में दुनिया भर से नौ फिल्मों को आईसीएफटी-यूनेस्को गांधी पदक के लिए प्रतिस्पर्धा करने के लिए चुना गया था। इस श्रेणी की प्रतिस्पर्धा करने वाली फिल्मों में 21वां टिफिन , कमिटमेंट हसन , किलिंग द यूनाच खान , कूझंगल , लिंगुई-द सेक्रेड बॉन्ड्स , नाइट फॉरेस्ट , निराये थाथकलुल्ला मरम , टोक्यो शेकिंग  और व्हेन पोमेग्रेनेट्स हॉवेल  शामिल थीं।
हर साल इफ्फी, आईसीएफटी, पेरिस तथा यूनेस्को किसी एक फिल्म को गांधी पदक प्रदान करने के लिए एक साथ आगे आते हैं। आईसीएफटी यूनेस्को गांधी पुरस्कार के लिए प्रतिस्पर्धा करने वाली फिल्मों को पहले इफ्फी में दिखाया जाता है और फिर आईसीएफटी जूरी यूनेस्को के आदर्शों के आधार पर फिल्मों का मूल्यांकन करती है।
यूनेस्को ने 1994 में महात्मा गांधी के जन्म की 125वीं वर्षगांठ के अवसर पर स्मारक पदक जारी किया था। तब से आईसीएफटी यूनेस्को गांधी पुरस्कार एक ऐसी फिल्म को दिया जा रहा है, जो महात्मा गांधी के शांति, सहिष्णुता और अहिंसा के आदर्शों को सबसे अच्छी तरह से दर्शाती है।
भारतीय अंतर्राष्ट्रीय फिल्म महोत्सव को एशिया के सबसे पुराने और प्रतिष्ठित फिल्म समारोहों में से एक माना जाता है, इफ्फी कई अन्य आयोजनों के बीच आकर्षक फिल्मों, मास्टरक्लास, इन-कनवर्सेशन सत्रों का एक मिश्रण चयनित कर एक साथ लाता है। इफ्फी के 52वें संस्करण में 73 देशों की 148 अंतर्राष्ट्रीय फिल्मों सहित 300 से अधिक फिल्मों का प्रदर्शन किया गया।
सूचना और प्रसारण मंत्रालय
मेगास्टार चिरंजीवी को इफ्फी-53 के समापन समारोह में '2022 का इंडियन फिल्म पर्सनैलिटी पुरस्कार' मिला
टॉलीवुड के मेगास्टार और पद्म भूषण पुरस्कार से सम्मानित श्री कोनिदेला शिव शंकर वरा प्रसाद, जिन्हें लोकप्रिय रूप से चिरंजीवी के नाम से जाना जाता है, उन्हें गोवा में भारतीय अंतर्राष्ट्रीय फिल्म महोत्सव  के 53वें संस्करण के समापन समारोह में आज '2022 का इंडियन फिल्म पर्सनैलिटी पुरस्कार' प्रदान किया गया।
इस सम्मान के लिए इफ्फी, भारत सरकार और प्रधानमंत्री को धन्यवाद देने के अलावा चिरंजीवी ने अपने माता-पिता और तेलुगु फिल्म उद्योग के प्रति भी आभार व्यक्त किया। उन्होंने कहा, “मैं हमेशा अपने माता-पिता का आभारी रहूंगा जिन्होंने मुझे कोनिदेला शिव शंकर वरा प्रसाद के रूप में जन्म दिया और तेलुगु फिल्म उद्योग का भी, जिसने मुझे चिरंजीवी के रूप में पुनर्जन्म दिया। मैं इस उद्योग के प्रति आजीवन ऋणी हूं।'
इस प्रतिष्ठित पुरस्कार को प्राप्त करते हुए चिरंजीवी ने अपने प्रशंसकों को भी तहेदिल से धन्यवाद दिया जिन्होंने उन्हें राजनीति से वापस आने के बाद भी स्वीकार किया। इन जाने-माने अभिनेता ने कहा, 'मुझ पर बरसाया गया ये प्यार और स्नेह बहुत बड़ा है। मैं इस इंडस्ट्री में 45 साल से ज्यादा वक्त से हूं, इनमें से एक दशक मैंने राजनीति में बिता दिया। जब मैं फिल्म उद्योग में वापस आया, तो मुझे संदेह था कि लोग मुझे कैसे स्वीकार करेंगे। लेकिन मेरे प्रशंसकों की ओर से मिलने वाले प्यार और स्नेह की मात्रा कभी नहीं बदली है। उनके दिलों में मेरा वजूद हूबहू बरकरार था। मैं वादा करता हूं कि मैं आपको फिर कभी नहीं छोड़ूंगा, मैं यहां आपके साथ रहूंगा।”
चिरंजीवी ने ये पुरस्कार प्राप्त करने के बाद उन्हें मिले समर्थन और जीवन भर के अनुभव के लिए सरकार और फिल्म उद्योग का आभार व्यक्त किया। उन्होंने कहा, “मैं अपना सिर झुकाता हूं और आप में से हर एक को धन्यवाद देता हूं। अगर किसी के मन में सिनेमा उद्योग में आने की ख्वाहिश है तो इसमें जरूर आएं। ये एक भ्रष्टाचार रहित पेशा है। आपकी अंतरात्मा को कभी कोई अपराध बोध नहीं होगा। अगर आपके पास प्रतिभा है, तो आप यहां दिखा सकते हैं और आप आसमान की ऊंचाई पर पहुंचेंगे।”
चार दशकों से ज्यादा के एक शानदार फिल्मी करियर में, चिरंजीवी ने तेलुगु में 150 से ज्यादा फीचर फिल्मों के साथ-साथ हिंदी, तमिल और कन्नड़ की कुछ फिल्मों में अभिनय किया है।
विज्ञान एवं प्रौद्योगिकी मंत्रालय
स्वर्ण जयंती फेलो धातु- कार्बन डाईऑक्साइड  बैटरी पर काम करेंगे, जो पेलोड के द्रव्यमान को कम कर सकता है और ग्रहीय मिशनों की लॉन्च लागत में कमी ला सकता है
आईआईटी हैदराबाद के प्रोफेसर चंद्र शेखर शर्मा ने हाल ही में पहली बार कृत्रिम मंगल ग्रह के वातावरण में लिथियम- कार्बन डाईऑक्साइड बैटरी की तकनीकी व्यवहार्यता का प्रदर्शन किया और इसकी प्रौद्योगिकी के लिए पेटेंट दायर किया
(मंगल मिशन जैसे भारत के अंतरिक्ष मिशन जल्द ही पेलोड के भार को कम करने और ऊर्जा वाहक के रूप में कार्बन डाईऑक्साइड के साथ स्वदेशी रूप से विकसित धातु- कार्बन डाईऑक्साइड बैटरी की मदद से लॉन्च करने में सक्षम हो सकते हैं।
चंद्र शेखर शर्मा आईआईटी हैदराबाद के केमिकल इंजीनियरिंग विभाग के एसोसिएट प्रोफेसर हैं। श्री शर्मा भारत सरकार के विज्ञान और प्रौद्योगिकी विभाग  द्वारा स्थापित स्वर्णजयंती फैलोशिप के इस वर्ष के प्राप्तकर्ता भी हैं। वह भारत के मंगल मिशन के लिए एक ऊर्जा वाहक के रूप में कार्बन डाईऑक्साइड के साथ धातु-कार्बन डाईऑक्साइड बैटरी की वैज्ञानिक समझ और तकनीकी विकास को विकसित करने के लिए काम करेंगे।
प्रोफेसर शर्मा ने हाल ही में पहली बार कृत्रिम मंगल ग्रह के वातावरण में लिथियम-कार्बन डाईऑक्साइड बैटरी की तकनीकी व्यवहार्यता का प्रदर्शन किया। यह अध्ययन एल्सेवियर मटेरियल्स लेटर्स पत्रिका में प्रकाशित हुआ था और इसके लिए एक भारतीय पेटेंट दायर किया गया है।स्वर्णजयंती फैलोशिप के एक भाग के रूप में उनका लक्ष्य धातु - सीओ2 बैटरी तकनीक का एक कार्यशील प्रोटोटाइप विकसित करना और मंगल मिशन में इस तकनीक की व्यवहार्यता का पता लगाना है। इसके अंतर्गत विशेष तौर पर सतह के लैंडर और रोवर्स के लिए कार्बन डाईऑक्साइड गैस का उपयोग किया जायेगा, जो वातावरण में प्रचुर मात्रा में उपलब्ध है। धातु-सीओ2 बैटरी का विकास द्रव्यमान और मात्रा में कमी लाने के साथ ही अत्यधिक विशिष्ट ऊर्जा घनत्व प्रदान करेगा, जो पेलोड के भार में कमी लाएगा और ग्रहों के मिशन की लॉन्च लागत को कम करेगा।
इस शोध का एक अन्य समानांतर पहलू धातु-सीओ2 बैटरी प्रौद्योगिकी का विकास करना भी है, जो कार्बन डाईऑक्साइड उत्सर्जन के जलवायु प्रभावों पर रोक लगाने के लिए एक आशाजनक स्वच्छ रणनीति के रूप में सामने आया है। धातु-सीओ2 बैटरियों में वर्तमान में उपयोग की जाने वाली ली-आयन बैटरियों की तुलना में काफी अधिक ऊर्जा घनत्व प्रदान करने और सीओ 2 उत्सर्जन को संतुलित करने के लिए एक उपयोगी समाधान प्रदान करने की एक बड़ी क्षमता है, जो ऊर्जा-गहन पारंपरिक सीओ2 निर्धारण विधियों से कहीं बेहतर है।
[इस बारे में अधिक जानकारी के लिए प्रो चंद्र शेखर शर्मा से यहां पर  संपर्क करें।]
एमजी/एएम/एनके/डीसी
विज्ञान एवं प्रौद्योगिकी मंत्रालय
कोविड-19 का मुकाबला करने में भारत की पहल
सीएसआईआर ने ग्राम-नेगेटिव सेप्सिस से पीड़ित गंभीर रूप से बीमार रोगियों का जीवन बचाने के लिए दवा विकसित करने के प्रयासों में दिया है सहयोग
सीएसआईआर गंभीर रूप से बीमार कोविड-19 संक्रमित रोगियों की मृत्यु दर घटाने के लिए दवा के प्रभाव का मूल्यांकन करने हेतु कॉम्परेटर नियंत्रित नैदानिक परीक्षण शुरू कर रहा है
भारतीय औषधि महानियंत्रक ने इस परीक्षण को मंजूरी दे दी है और अब यह जल्दी ही कई अस्पतालों में शुरु हो जाएगा
यह रोगियों के लिए बेहद सुरक्षित पाया गया है और इसका कोई दुष्प्रभाव नहीं होता
वैज्ञानिक एंव औद्योगिक अनुसंधान परिषद्  ने अपने प्रमुख न्यू मिलेनियम इंडियन टेक्नोलॉजी लीडरशिप इनिशिएटिव  कार्यक्रम के माध्यम से, ग्राम नेगेटिव सेप्सिस से पीड़ित गंभीर रूप से बीमार रोगियों को बचाने के लिए एक दवा विकसित करने के काम में 2007 से, कैडिला फार्मास्यूटिकल्स लिमिटेड के साथ सहयोग किया है।
दवा विकसित करने की समूची प्रक्रिया  की निगरानी सीएसआईआर द्वारा नियुक्त निगरानी समिति द्वारा की गई है। ऐसा माना जा रहा है कि यह दवा गंभीर रूप से बीमार रोगियों की मृत्यु दर आधी से भी कम कर देगी। यह गंभीर रोगियों में अंगो की शिथिलता को भी तेजी से ठीक कर सकती है। इस दवा को अब भारत में बेचे जाने की अनुमति मिल गई है। जल्दी ही यह बाजार में कैडिला फार्मास्यूटिकल्स लिमिटेड द्वारा व्यावसायिक रूप से सेप्सिवाक के नाम से मिलने लगेगी।
यह हम सभी के लिए गर्व करने का अवसर है, क्योंकि तमाम प्रयासों के बावजूद ग्राम नेगेटिव सेप्सिस से पीड़ित लोगों की मृत्यु दर घटाने के प्रभावी उपाय के रूप में पूरे विश्व में किसी दवा को आज तक मंजूरी नहीं दी गई थी।
ग्राम-नेगेटिव सेप्सिस के साथ-साथ गंभीर रूप से बीमार कोविड-19 के रोगियों के शरीर में एक परिवर्तित प्रतिरक्षा प्रतिक्रिया होती है, जो उनके साइटोकाइन प्रोफाइल में बड़े पैमाने पर परिवर्तन का कारण बनता है। नई खोजी गई दवा शरीर की इस प्रतिरक्षा प्रणाली को नियंत्रित करती है जिससे साइटोकाइन प्रोफाइल में होने वाली उग्र उथल पुथल थम जाती है जिससे उसके मरने का खतरा कम हो जाता और उसकी हालत में तेज सुधार होने लगता है।
कोविड-19 और ग्राम-नेगेटिव सेप्सिस, से पीड़ित रोगियों के बीच नैदानिक विशेषताओं की समानता को देखते हुए, सीएसआईआर ने ऐसे रोगियों की मृत्यु दर में कमी लाने के लिए नई खोजी गई दवा के प्रभाव का मूल्यांकन करने हेतु कॉम्परेटर नियंत्रित नैदानिक परीक्षण शुरू कर दिया है। भारतीय औषध महानियंत्रक ने इस परीक्षण को मंजूरी दे दी है और अब यह जल्दी ही कई अस्पतालों में शुरु हो जाएगा।
दवा में उष्मा से निष्क्रिय किए गए माइकोबैक्टीरियम डब्ल्यू शामिल हैं। यह रोगियों के लिए बेहद सुरक्षित पाया गया है और इसके उपयोग में किसी तरह का कोई प्रणालीगत दुष्प्रभाव नहीं होता है। इसके अद्वितीय गुणों में सुरक्षात्मक प्रतिरक्षा  को बढ़ावा देना और गैर-सुरक्षात्मक प्रतिक्रिया  को बाधित करना शामिल है।
एएम/एमएस
(Visitor Counter : 514
स्वास्थ्य एवं परिवार कल्याण मंत्रालय
मिथक बनाम तथ्य
त्रिपुरा में नमूने की सीक्वेंसिंग से डेल्टा प्लस का कोई भी मामला नहीं मिला
जांचें गए नमूनों में डेल्टा वेरिएंट के मामले मिले हैं
त्रिपुरा में डेल्टा प्लस वेरिएंट के मामलों में बढ़ोतरी को लेकर कुछ मीडिया रिपोर्टें आई थीं। इस बारे में सूचित किया जाता है कि :
• संपूर्ण जीनोम सीक्वेंसिंग  के लिए त्रिपुरा से एनआईबीएमजी कल्याणी को 152 नमूने भेजे गए थे।
• अप्रैल और मई 2021 के बीच लोगों के यादृच्छिक नमूने आरटी-पीसीआर जांच में पॉजिटिव मिले थे
• एनआईबीएमजी कल्याणी में किए गए डब्ल्यूजीएस के नतीजों से पता चलता है-
o परीक्षण में 3 नमूने बी.1.1.7 के लिए पॉजिटिव पाये गए थे
o परिक्षण में 11 नमूने बी.1.617.1  के लिए पॉजिटिव पाए गए थे
o परीक्षण में 138 नमूने बी.1.617.2  के लिए पॉजिटिव पाये गए थे
जीनोम सीक्वेंसिंग किए गए उपरोक्त नमूनों में डेल्टा प्लस का कोई भी मामला सामने नहीं आया था।
सूक्ष्म, लघु एवं मध्यम उद्यम मंत्रालय
खादी एवं ग्रामोद्योग आयोग ने स्वच्छता अभियान शुरू किया
प्रधानमंत्री श्री नरेन्द्र मोदी ने कई अवसरों पर सभी भारतवासियों को स्वच्छता का संदेश दिया है। नई दिल्ली के राजपथ पर स्वच्छ भारत अभियान की शुरुआत करते हुए प्रधानमंत्री ने कहा था, ‘सिर्फ स्वच्छ भारत के जरिए ही यह देश महात्मा गांधी को उनकी जयंती पर सच्ची श्रद्धांजलि दे सकता है।’
2 अक्तूबर 2014 को देश भर में स्वच्छ भारत अभियान को एक राष्ट्रीय आंदोलन के तौर पर शुरू किया गया था।
प्रधानमंत्री के स्वप्न को साकार करने के लिए खादी एवं ग्रामोद्योग आयोग  अपनी पूरी क्षमता और पूर्ण प्रतिबद्धता के साथ काम कर रहा है। आयोग के अध्यक्ष श्री मनोज कुमार ने नई दिल्ली के राजघाट पर इस संदर्भ में एक स्वच्छता अभियान की शुरुआत की और स्वच्छता के प्रति अपने संकल्प को दोहराया।
इससे पहले 17 सितंबर 2022 को प्रधानमंत्री के जन्मदिवस के अवसर पर खादी एवं ग्रामोद्योग आयोग के अध्यक्ष ने आयोग के केंद्रीय कार्यालय के अधिकारियों और कर्मचारियों के साथ केंद्रीय सूक्ष्म, लघु एवं मध्यम उद्यम मंत्री श्री नारायण राणे के नेतृत्व में मुंबई के जूहू बीच पर एक स्वच्छता कार्यक्रम चलाकर आमलोगों के बीच स्वच्छता के विषय में जागरूकता के प्रसार का प्रयास किया।
स्वास्थ्य एवं परिवार कल्याण मंत्रालय
कोविड-19 पर नई जानकारीः मामले और प्रबंधन
(कोविड -19 की जांच में एक और संदिग्ध पॉजिटिव पाया गया है। यह संदिग्ध थाईलैंड और मलेशिया की यात्रा कर चुका है। इस संदिग्ध को अस्पताल में अलग रखकर इलाज किया जा रहा है। अभी इसकी हालत स्थिर है। देश में अब कोविड -19 के 31 पुष्ट मामले दर्ज हैं। इनमें 16 इतालवी नागरिक शामिल हैं।
नई एडवाइजरी के अनुसार सभी अंतर्राष्ट्रीय यात्रियों को, चाहे वे किसी भी देश के हों, व्यापक चिकित्सा जांच से गुजरना अनिवार्य है। इसके लिए जांच की पर्याप्त व्यवस्था की गई है। मौजूदा 21 हवाई अड्डों के साथ ही नौ और हवाई अड्डों पर भी जांच शुरू की गई है। इसके साथ ही अब तक कुल 30 हवाई अड्डों पर कोविड-19 की जांच हो रही है।
इसके अलावा, स्वास्थ्य एवं परिवार कल्याण मंत्रालय और विश्व स्वास्थ्य संगठन द्वारा कोविड -19 पर एक दिवसीय राष्ट्रीय स्तर का प्रशिक्षण आयोजित किया गया है। इसका उद्घाटन आज स्वास्थ्य सचिव सुश्री प्रीति सूदन ने किया। इसमें सभी राज्यों के स्वास्थ्य अधिकारी और रेलवे, रक्षा तथा अर्धसैनिक बलों के अस्पतालों के 280 स्वास्थ्य कर्मी भाग ले रहे हैं। इसमें देश भर के लगभग 1000 केंद्रों पर लोग भाग ले रहे हैं।
स्वास्थ्य एवं परिवार कल्याण मंत्रालय
कोविड राहत सामग्री की नवीनतम जानकारी
कोविड के खिलाफ भारत के प्रयासों को मजबूती देने के लिए वैश्विक सहायता को रवाना करने और राज्यों/ केन्द्र शासित प्रदेशों को समयबद्ध तरीके से भेजने का काम जारी है
अभी तक 11,000 से अधिक ऑक्सीजन कंसन्ट्रेटर, लगभग 13,500 ऑक्सीजन सिलेंडर, 19 ऑक्सीजन जनरेशन प्लांट, 7,500 से अधिक वेंटिलेटर्स/ बीआई पीएपी और करीब 5.3 लाख रेमडेसिविर इंजेक्शन को वितरित/ प्रेषित किया गया है
भारत के लिए सद्भावना और एकजुटता की भावना के तहत अंतर्राष्ट्रीयसमुदाय कोविड-19 के खिलाफ जारी लड़ाई में भारत सरकार द्वारा किए जा रहे प्रयासों में समर्थन दे रहा है। भारत सरकार को उसके प्रयासों को समर्थन देने के लिए विभिन्न देशों/ संगठनों से 27 अप्रैल, 2021 से अंतर्राष्ट्रीय अनुदान और कोविड-19 राहत चिकित्सा सामग्री व उपकरण प्राप्त हो रहे हैं। भारत सरकार, राज्यों व केन्द्र शासित प्रदेशों को उनके संसाधनों और प्रयासों में पूरक बनने के लिए वैश्विक सहायता की तत्परता के साथ आपूर्ति कर रही है।
27 अप्रैल, 2021 से 15 मई, 2021 तक कुल 11,058 ऑक्सीजन कंसन्ट्रेटर, 13,496 ऑक्सीजन सिलेंडर, 19 ऑक्सीजन जनरेशन प्लांट, 7,365 वेंटिलेटर्स/ बीआई पीएपी, करीब 5.3 लाख रेमडेसिविर इंजेक्शन सड़क और हवाई माध्यम से वितरित/ रवाना किए जा चुके हैं।
14/15 मई, 2021 को कजाकस्तान, जापान, स्विट्जरलैंड, ओंटारियो , यूएसए, इजिप्ट और ब्रिटिश ऑक्सीजन कंपनी  से बड़े पैमाने पर मिली राहत सामग्री इस प्रकार है :
- ऑक्सीजन कंसन्ट्रेटर : 100
- वेंटिलेटर/बीआईपीएपी/सीपीएपी : 500
- ऑक्सीजन सिलेंडर : 300
- रेमडेसिविर : 40,000
- मास्क और प्रोटेक्टिव सूट
राहत सामग्री कई राज्यों और केन्द्र शासित प्रदेशों तक पहुंच गई है।
हिमाचल प्रदेश के राज्य निगरानी अधिकारी डॉ. रमेश चंद ने राज्य में मरीजों की सहायता के लिए विदेशी सहायता के तहत कोविड-19 उपकरण प्राप्त होने के बारे में बताया।
[डीडी न्यूज ट्विटर लिंक: https://twitter.com/DDNewslive/status/1393859966159572993?s=08]
राज्यों/ केन्द्र शासित प्रदेशों और संस्थानों तक इस राहत सामग्री को प्रभावशाली तरीके से शीघ्र आवंटित और वितरित करना एक नियमित प्रक्रिया है। केन्द्रीय स्वास्थ्य मंत्रालय नियमित रूप से इसकी व्यापक निगरानी कर रहा है। विदेश से अनुदान, सहायता और दान के रूप में आने वाली कोविड राहत सामग्री की प्राप्ति और आवंटन के बेहतर प्रबंधन के लिए केन्द्रीय स्वास्थ्य मंत्रालय में एक समर्पित समन्वय प्रकोष्ठ का गठन किया गया है। इस प्रकोष्ठ ने 26 अप्रैल, 2021 से काम करना शुरू किया था। केन्द्रीय स्वास्थ्य मंत्रालय ने इस संबंध में 2 मई, 2021 को एक मानक संचालन प्रक्रिया तैयार कर उसे लागू कर दिया है।
रसायन एवं उर्वरक मंत्रालय
केंद्र सरकार हरसंभव तरीके से रेमडेसिविर की आपूर्ति में महाराष्ट्र की सहायता कर रही है: श्री मनसुख मांडविया
रसायन एवं उर्वरक राज्य मंत्री श्री श्री मनसुख मांडविया ने आज कहा है कि, भारत सरकार लगातार महाराष्ट्र सरकार के अधिकारियों के साथ मुस्तैदी से संपर्क में है और हरसंभव तरीके से रेमडेसिविर की आपूर्ति में सहायता उपलब्ध कराई जा रही है। अपने ट्वीट्स की एक श्रृंखला में, उन्होंने बेबुनियाद आरोप लगाने के लिए महाराष्ट्र सरकार के बयानों की कड़ी निंदा की है।
केंद्रीय मंत्री श्री मांडविया ने कहा है कि, देश में उत्पादन को दोगुना करने के लिए सरकार ने निर्माण क्षमता बढ़ाने के वास्ते 12-4-2021 के बाद से 20 और संयंत्रों की अनुमति प्रदान कर दी है। उन्होंने कहा कि, महाराष्ट्र के लोगों को रेमडेसिविर की पर्याप्त आपूर्ति सुनिश्चित करना केंद्र सरकार की प्राथमिकता है। सरकार के रिकॉर्ड के अनुसार, वहां ईओयू की केवल एक इकाई और एसईजेड में एक इकाई है। सरकार ने रेमडेसिविर के सभी निर्माताओं तक अपनी पहुंच बनाई हुई है। केंद्रीय मंत्री ने कहा कि, ऐसी कोई खेप फंसी नहीं है।
केंद्रीय मंत्री ने संबंधित व्यक्तियों से इन 16 कंपनियों की सूची, स्टॉक की उपलब्धता और डब्ल्यूएचओ-जीएमपी को उनके साथ साझा करने का अनुरोध किया है। केंद्र सरकार देश के नागरिकों की मदद के लिए सब कुछ करने को प्रतिबद्ध है।
एमजी /एएम/ एनके
(Visitor Counter : 181
रक्षा मंत्रालय
भारतीय तटरक्षक बल ने सिंक द्वीप के पास डूबते जहाज गंगा-I के नौ चालक दल को बचाया
भारतीय तटरक्षक बल  ने 23 जून, 2021 को सिंक द्वीप के पास डूबते जहाज गंगा-I के नौ चालक दल को बचा लिया। आईसीजी को गंगा-I से आपातकालीन सूचना प्राप्त हुई जो अंडमान-निकोबार द्वीप समूह में पोर्ट ब्लेयर से करीब 30 समुद्री मील दक्षिण-पूर्व में था। नौ चालक दल के साथ टगबोट निर्माण सामग्री से लदे एक बजरे के साथ पोर्ट ब्लेयर से 22 जून, 2021 को रवाना हुई थी। पोत को 23 जून, 2021 की सुबह हुतबे पहुंचना था। हालांकि, रास्ते में ही पोत पर सवार चालक दल ने इंजन रूम में बहुत सारा पानी भरा देखा तो अधिकारियों को सतर्क करने के लिए आपातकालीन सूचना जारी की। इंजन रूम में अनियंत्रित पानी भर जाने के कारण, चालक दल को टग को छोड़ कर सुरक्षा के लिए एक नाव पर आश्रय लेना पड़ा।
आईसीजी ने तुरंत पोर्ट मैनेजमेंट बोर्ड , पोर्ट ब्लेयर के समन्वय में एक खोज और बचाव  ऑपरेशन शुरू किया जिसमें आईसीजी जहाजों और पीएमबी टग 'ओशन मार्वल' को जवाब देने के लिए तैनात किया गया था। नियमित तैनाती पर तैनात आईसीजी जहाज सी-146 और आईसीजी जहाज सी-412 को तुरंत सहायता के लिए डायवर्ट कर दिया गया। आईसीजी जहाज दुर्गाबाई देशमुख और पीएमबी टग 'ओशन मार्वल' तत्काल सहायता के लिए पोर्ट ब्लेयर से एक क्षति नियंत्रण टीम और डी-फ्लडिंग उपकरण के साथ रवाना हुए।
संकटग्रस्त पोत के चालक दल को बचा लिया गया और उन सभी के सुरक्षित होने की सूचना है। हालांकि, एक चालक दल के पैर में चोट लगी थी जिसे आईसीजी जहाज सी-146 द्वारा सफलतापूर्वक निकाला गया। चालक दल को पोर्ट ब्लेयर लाया गया और आगे के चिकित्सा प्रबंधन के लिए जीबी पंत अस्पताल में स्थानांतरित कर दिया गया है।
शिक्षा मंत्रालय
केंद्रीय शिक्षा मंत्री ने संपूर्ण विकास के लिए “राष्ट्रीय शिक्षा नीति : मुद्दे, चुनौतियां भविष्य का मार्ग” पर केंद्रित वेबीनार को संबोधित किया
केंद्रीय शिक्षा मंत्री श्री रमेश पोखरियाल ने संपूर्ण विकास के लिए “राष्ट्रीय शिक्षानीति: मुद्दे, चुनौतियां, भविष्य का मार्ग” विषय पर केंद्रित एक वेबीनार को आज संबोधित किया। यह वेबीनार विश्वविद्यालय अनुदान आयोग के मानव संसाधन विकास केंद्र  , जवाहरलाल नेहरू विश्वविद्यालय  द्वारा रिसर्च फॉररिसर्जेंस फाउंडेशन  के सहयोग से आयोजित किया गया। देश और विदेशसे 125 लोग इस वेबीनार में शामिल हुए।जेएनयू के आधिकारिक फेसबुक पेज के द्वारा कार्यक्रम की लाइव स्ट्रीमिंग से 7000 से अधिक लोगों ने इसे देखा और सुना।
इस अवसर पर अपने संबोधन में श्री पोखरियाल ने कहा कि नई राष्ट्रीय शिक्षा नीति दुनिया की उन कुछ चुनिंदा नीतियों में से एक है जिस पर बहुत विस्तार और सघन रूप से विचार विमर्श किया गया है। उन्होंने कहा कि राष्ट्रीय शिक्षा नीति छात्रों को संपूर्ण शिक्षा प्रदान कर उनके चरित्र को आकार देने पर केंद्रित की गई है। केंद्रीय शिक्षा मंत्री ने कहा कि यह नीति निश्चित रूप से देश के भीतर ही विश्व स्तरीय शोध सुविधाएं और अवसर प्रदान कर ‘भारत में अध्ययन’ और ‘भारत में निवास' की स्वामी विवेकानंद की परिकल्पना को साकार करने में मदद करेगी। उन्होंने कहा कि शिक्षा नीति की एक विशिष्ट खूबी दुनिया में“ वसुधैव कुटुंबकम “की भावना को बढ़ावा देना है। श्री पोखरिया ने मातृभाषा में शिक्षा दिए जाने पर जोर देते हुए कहा कि शिक्षा को लोकतांत्रिक बनाने के लिए यह आवश्यक है। उन्होंने गांधीजी के बोलों को याद करते हुए कहा कि प्रत्येक गांव एक गणराज्य है और उन तक शिक्षा का प्रकाश पहुंचना चाहिए।
राष्ट्रीय शिक्षा नीति 2020 की प्रारूप समिति के अध्यक्ष प्रो.के. कस्तूरीरंगन ने शिक्षा नीति की रूपरेखा, उसके महत्व और विशिष्ट खूबियों को रेखांकित किया। उन्होंने यह भी बताया कि किस प्रकार से कठिन परिश्रम और समर्पण के साथ नई शिक्षा नीति को सभी हितधारकों से विभिन्न पहलुओं पर विस्तृत और गहन विचार-विमर्श के बाद तैयार किया गया। प्रो. कस्तूरी रंगन ने कहा कि राष्ट्रीय शिक्षा नीति भारत में उसकी आबादी के रूप में उपलब्ध लाभकारी संसाधनों का पूंजीकरण कर चौथी औद्योगिक क्रांति में महत्वपूर्ण भूमिका निभाएगी। उन्होंने यह भी बताया कि किस तरह से राष्ट्रीय शिक्षा नीति में भविष्य के लिए शिक्षा की परिकल्पना अंतर्निहित है जोकि हमारे राष्ट्रीय लक्ष्यों को सतत विकास के लक्ष्यों के साथ जोड़ने में मददगार बनेगी।
जेएनयू के कुलपति प्रो. एम जगदीश कुमार ने कहा कि नई राष्ट्रीय शिक्षा नीति 2020 भारत की स्वतंत्रता के बाद अपनी तरह की यह पहली नीति है। उन्होंने कहा कि जेएनयू राष्ट्रीय शिक्षा नीति के क्रियान्वयन और उच्च शिक्षा के अन्य संस्थानों के सामने उदाहरण प्रस्तुत कर नेतृत्व करने को तैयार है। प्रो. जगदीश कुमार ने बताया कि जेएनयू के शिक्षाविदों के विभिन्न लेखों को पुस्तक के रूप में जल्दी ही उपलब्ध कराया जाएगा और यह राष्ट्रीय शिक्षा नीति 2020 के संबंध में जागरूकता लाने में मददगार होगी।
प्रो. जयंत त्रिपाठी ने विशिष्ट अतिथियों, जेएनयू के सम्मानित कुलपति और आयोजन के सफल संचालन में योगदान देने वाले समिति के सभी सदस्यों के प्रति आभार प्रदर्शित किया।
प्रधानमंत्री कार्यालय
प्रधानमंत्री ने नव-निर्वाचित अमेरिकी उप राष्ट्रपति कमला हैरिस को बधाई दी
प्रधानमंत्री श्री नरेन्द्र मोदी ने नव-निर्वाचित अमेरिकी उप राष्ट्रपति कमला हैरिस को बधाई दी है।
अपने संदेश में प्रधानमंत्री ने कहा, “कमला हैरिस को हार्दिक बधाइयां! आपकी सफलता अभूतपूर्व है और यह न केवल आपके चिट्टियों के लिए, बल्कि सभी भारतीय-अमेरिकियों के लिए भी अत्यंत गर्व का विषय है। मुझे विश्वास है कि आपके समर्थन और नेतृत्व से सशक्त भारत-अमेरिकी संबंध और भी अधिक मजबूत होंगे।”